**О Б Р А З Л О Ж Е Њ Е**

**I. Уставни основ за потврђивање Споразума**

Уставни основ за потврђивање Споразума о сарадњи у заштити од катастрофа на Западном Балкану садржан је у члану 99. став 1 тачка 4. Устава Републике Србије, према којем је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум о сарадњи у заштити од катастрофа на Западном Балкану потписан је у Скопљу, 29. јула 2021. године. Потписан је на основу Закључка Владе Републике Србије којим је утврђена Основа за закључивање Споразума и Влада се сагласила да Александар Вучић, председник Републике у име Републике Србије Споразум потпише. Споразум је закључен као део иницијативе Мали Шенген са намером да иницијатива унесе промене у цео регион, подстакне предузетништво и приближи наша три народа.

Потврђивањем Споразума омогућује се његово ступање на снагу, како је предвиђено чланом 25. Споразума.

**III. Да ли се међународним уговором стварају финансијске обавезе у његовом извршавању**

Споразумом о сарадњи у заштити од катастрофа на Западном Балкану стварају се финансијске обавезе у његовом извршавању.

**IV. Процена потребних финансијских средстава за спровођење споразума**

За спровођење овог закона у 2021. години финансијска средства обезбеђена су Законом о буџету РС за 2021. годину („Сл. гласник РС“, бр. 149/20 и 40/21), на разделу 15 – Министарство унутрашњих послова, Програм 1408 – Управљање људским и материјалним ресурсима, Функцији 310 – Полицијске услуге, Програмска активност 0001 – Администрација и управљање, на економској класификацији 422 – Трошкови путовања у износу од 373.800,00 динара и на економској класификацији 426 - Материјал у износу од 1.358.950,00 динара и Програмска активност 0002 – Међународне активности, сарадња и партнерство, на економској класификацији 422 – Трошкови путовања у износу од 1.826.760,00 динара и на економској класификацији 426 – Материјал у износу од 440.400,00 динара.

Средства потребна у 2022. и 2023. години биће обезбеђена у складу са лимитима за 2022. и 2023. годину за раздео 15 - Министарство унутрашњих послова.